《次韵刘端礼兼简王民瞻郭进道》
宋代·李处权

从来膏粱鄙世胄，岂知牛后与鸡口。
况乃末俗交道衰，时态纷纷翻覆手。
刘君门多长者辙，俗子驱车未容蹂。
斯文博约有王郎，正如白二得元九，
子猷无事只种竹，渊明有巾惟漉酒。
万钟五斗唾不顾，冷笑累累印如斗。
我今已无田园归，身外宁论婚嫁有。
卞和三献已两刖，被褐会当逢一剖。
今君家世自汾阳，汉相人物何堂堂。
坐使斯民歌乐康，岂弟之化如龚黄。
趣君移具过吟窗，羽虫得时已飞扬。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。